**«Ζωντανεύοντας τη βιβλιοθήκη μας…»**

**Ημερολόγιο δράσης ομάδας**

* Προκειμένου να εξοικειωθούν οι μαθητές με το χώρο της βιβλιοθήκης, **από τα μέσα Οκτωβρίου** άρχισε να πραγματοποιείται η διδασκαλία του μαθήματος της Νεοελληνικής Λογοτεχνίας στην αίθουσα – σπουδαστήριο («αίθουσα προβολών») που αποτελεί προέκταση της βιβλιοθήκης. Μ’ αυτό τον τρόπο έγινε σύνδεση της βιβλιοθήκης με τις ανάγκες της καθημερινής εκπαιδευτικής διαδικασίας για την ανάπτυξη της φιλομάθειας και της φιλαναγνωσίας.
* **Νοέμβριος:** οι μαθητές άρχισαν να οργανώνουν υπό την καθοδήγηση και τη συνδρομή των εκπαιδευτικών της ομάδας δράσης τη λειτουργία της βιβλιοθήκης, ώστε έρθουν σε επαφή με τις διαδικασίες οργάνωσης του χώρου, ταξινόμησης και κατηγοριοποίησης. Ειδικότερα, οι μαθητές σχεδίασαν καρτέλες δανεισμού βιβλίων και ανέλαβαν το δανεισμό βιβλίων σε συμμαθητές τους, καθώς και σύνταξη του κανονισμού λειτουργίας της βιβλιοθήκης.
* **Δεκέμβριος -Ιανουάριος:** Οργανώνονται βιβλιοπαρουσιάσεις. Κάθε μαθητής αναλαμβάνει να παρουσιάσει το βιβλίο που έχει δανειστεί. Για την οργάνωση και τον συντονισμό των παρουσιάσεων συνεργάστηκαν οι φιλόλογοι Αναστασία Γεωργίου, Σαραντούλα Δωροπούλου, Σοφία Χρήστου και Νίκη Μποτωνάκη στα πλαίσια του μαθήματος της Νεοελληνικής Λογοτεχνίας. Οι μαθητές μετά την παρουσίαση του βιβλίου που ανέλαβαν να παρουσιάσουν απάντησαν σε ερωτήσεις των συμμαθητών τους και μοιράστηκαν μαζί τους σκέψεις και συναισθήματα από την εμπειρία της ανάγνωσης.
* **Φεβρουάριος:** **1)**Μετά το στάδιο της ανάγνωσης και των βιβλιοπαρουσιάσεων υλοποιούνται θεατρο-παιδαγωγικές δράσεις ώστε να επιτευχθεί η σύνδεση των εμπειριών της ανάγνωσης με τα βιώματα και την καθημερινότητα των μαθητών. Οι μαθητές εκτός από την ανάγνωση αποσπασμάτων της επιλογής τους, δραματοποιούν όσα θεωρούν ότι προσφέρονται για θεατρική απόδοση. Το σημαντικότερο δείγμα αυτής της διαδικασίας είναι η θεατρική απόδοση του εφηβικού μυθιστορήματος της Γιώτας Φώτου «Κώδικας 99» από ομάδα μαθητών/τριών του τμήματος Α1. Καθώς το συγκεκριμένο έργο θίγει το θέμα του σχολικού εκφοβισμού, η θεατρική απόδοση-παράσταση πραγματοποιήθηκε στο πλαίσιο του αφιερώματος στην Πανελλήνια Ημέρα κατά της σχολικής βίας και του εκφοβισμού. Για τις πρόβες και την πραγματοποίηση της παράστασης εργάστηκαν από κοινού με την ομάδα δράσης (του αξονα 1, δείκτης 1) και οι εκπαιδευτικοί που υλοποίησαν τη δράση για τη διαφορετικότητα (του άξονα 3, δείκτης 4).

**2) Διενέργεια εκπαιδευτικών επισκέψεων.**

Στις 24/2 πραγματοποιήθηκαν εκπαιδευτικές επισκέψεις των μαθητών της Α’ στη **Ζωσιμαία Δημοτική Βιβλιοθήκη**, στο Αρχαιολογικό Μουσείο, το Βυζαντινό και το Μουσείο Αργυροτεχνιας. Με την επίσκεψη στη Δημοτική Βιβλιοθήκη οι μαθητές εμπλούτισαν τις γνώσεις τους σχετικά με τον τρόπο λειτουργίας μιας βιβλιοθήκης, συνδέοντάς τις με σχετικές δραστηριότητες που εκπονούνται στο πλαίσιο της δράσης «Ζωντανεύοντας τη βιβλιοθήκη μας…». Μετά την επίσκεψη στα Μουσεία της πόλης οι μαθητές προχώρησαν στην παραγωγή δικών τους κειμένων με εντυπώσεις από όλα όσα είδαν και ειδικότερα με εκθέματα που τους άρεσαν περισσότερο.

* **Μάρτιος:** στις 21/3, **Παγκόσμια Ημέρα Ποίησης**, υλοποιήθηκαν οι εξής δράσεις: **1)** Συγκεντρώθηκαν βιβλία ποίησης, που έφεραν στο χώρο του σχολείου οι μαθητές και οι φιλόλογοι, με αποτέλεσμα να στηθεί μια μικρή **έκθεση ποιητικού βιβλίου** στη βιβλιοθήκη. Στην έκθεση περιηγήθηκαν οι μαθητές που είχαν εκείνη την ημέρα το μάθημα της Νεοελληνικής Λογοτεχνίας. Κάθε μαθητής διάλεξε ένα από τα βιβλία της έκθεσης και από αυτό το βιβλίο ξεχώρισε ένα ποίημα που του άρεσε περισσότερο. Στη συνέχεια αντέγραψε το επιλεγμένο ποίημα με το χέρι σε μια κάρτα προσφέροντάς το σε κάποιον. Η δραστηριότητα αυτή έγινε στο πλαίσιο της Πρωτοβουλίας με τίτλο «Χάρισε ένα ποίημα»/ «Gift a poem».

**2)** Έγινε μικρό αφιέρωμα στην Παγκόσμια Ημέρα Ποίησης με προβολή video με τίτλο «Οι ποιητές για την ποίηση»και απαγγελία ποιημάτων**.**

* **Απρίλιος -Μάιος:** Λόγω του περιορισμένου χρόνου και της πίεσης για κάλυψη της διδακτέας ύλη δεν κατέστη δυνατή η υλοποίηση της φιλαναγνωστικής δράσης με καλεσμένους συγγραφείς και ποιητές. Αντ’ αυτού έγινε συγκέντρωση του παραχθέντος υλικού και προσπάθεια συνολικής εκτίμησης των αποτελεσμάτων της δράσης.